ईडन गार्डन पर हुए फ्रेंडली मैच में लिया हिस्सा, दादा ने कहा- रणबीर की खून में है एक्टिंग
Ranbir Kapoor is all set to play the lead role in the biopic of Sourav Ganguly. ऐसी खबर आई थीं कि रणबीर कपूर टीम इंडिया के पूर्व कप्तान सौरव गांगुली की बायोपिक में उनकी भूमिका निभाते नजर आएंगे। हालांकि बाद में ये एक अफवाह निकली।
ऐसी खबर आई थीं कि रणबीर कपूर टीम इंडिया के पूर्व कप्तान सौरव गांगुली की बायोपिक में उनकी भूमिका निभाते नजर आएंगे। हालांकि बाद में ये एक अफवाह निकली। अब हाल ही में दोनों को एक साथ क्रिकेट खेलते देखा गया है। रणबीर और गांगुली एक साथ देश के फेमस क्रिकेट स्टेडियम ईडन गार्डन में फ्रेंडली मैच खेलते नजर आए। इस मौके पर सौरव गांगुली ने रणबीर की जमकर तारीफ की है। सौरव गांगुली ने कहा है कि वो रणबीर के फैन हैं और उनकी सभी फिल्में देखते हैं।
रणबीर के खून में एक्टिंग है- सौरव
सौरव गांगुली ने रणबीर कपूर की तारीफ में कहा, 'मैं रणबीर की तारीफ इसलिए नहीं कर रहा क्योंकि वो यहां मौजूद हैं। वो बहुत अच्छे एक्टर हैं, उनके खून में एक्टिंग है। मैंने उनकी सारी फिल्में देखी है, यहां तक कि पिछली फिल्म ब्रह्मास्त्र भी देखी थी। मैं उनकी अगली फिल्म तू झूठी मैं मक्कार भी देखूंगा। मैं उनको आने वाले समय के लिए शुभकामनाएं देना चाहता हूं।'
रणबीर की फैमिली में सभी शानदार एक्टर्स हैं..
सौरव गांगुली ने कपूर फैमिली की तारीफ की। उन्होंने कहा, रणबीर एक फेमस और प्रतिभाशाली परिवार से आते हैं। उनके पिता, मां, वो खुद और अब उनकी पत्नी सभी शानदार कलाकार हैं। एक्टिंग इस परिवार के जीन में है। एक्टिंग कोई स्पोर्ट्स नहीं है कि जो एक समय के बाद आकर रुक जाती है। वो (रणबीर) चाहे तो अपनी एक्टिंग की बदौलत पूरी दुनिया को हमेशा एंटरटेन कर सकते हैं।
सिर्फ रणबीर की वजह से फिल्में याद रहती हैं- सौरव
जब सौरव से पूछा गया कि उन्हें रणबीर कपूर की सबसे अच्छी फिल्म कौन सी लगती है तो उन्होंने 'बर्फी' का नाम लिया। गांगुली का कहना है रणबीर ने इस फिल्म में शानदार काम किया था। इसके अलावा उन्होंने रणबीर और दीपिका की सुपरहिट फिल्म 'ये जवानी है दीवानी' का भी नाम लिया।
सौरव ने कहा, कई ऐसी फिल्में हैं जिसका नाम सिर्फ रणबीर की वजह से याद रहता है। मैं किसी भी फिल्म को उसके बॉक्स ऑफिस नंबर्स से नहीं आंकता। फिल्म कितना कमा रही है या कितने दिन थिएटर्स में चल रही है, उससे कोई फर्क नहीं पड़ता। मुझे यकीन है ऑडियंस को रणबीर और श्रद्धा की एक्टिंग पसंद आएगी।
पुराने चॉकलेटी बॉय वाली में इमेज में लौटेंगे रणबीर
रणबीर कपूर और श्रद्धा कपूर स्टारर फिल्म तू झूठी मैं मक्कार 8 मार्च को रिलीज हो रही है। इस फिल्म के जरिए रणबीर काफी समय बाद एक प्रॉपर रोमांटिक फिल्म कर रहे हैं। फिल्म का डायरेक्शन लव रंजन ने किया है। इस फिल्म के जरिए श्रद्धा कपूर भी काफी दिनों बाद वापसी कर रही हैं।
दर्शकों को पहली बार रणबीर और श्रद्धा की जोड़ी देखने को मिलेगी। रणबीर इसके अलावा फिल्म एनिमल में नजर आएंगे। इस फिल्म में उनके साथ रश्मिका मंदाना, बॉबी देओल, अनिल कपूर, तृप्ति डिमरी और शक्ति कपूर भी दिखाई देंगे।
